Document ID: 32007D0272

KOMISIJAS LĒMUMS
(2007. gada 25. aprīlis)
par Kopienas finansiālo atbalstu, kas 2006. gadā ieguldīts ārkārtas pasākumos putnu gripas apkarošanā Apvienotajā Karalistē
(izziņots ar dokumenta numuru K(2007) 1785)
(Autentisks ir tikai teksts angļu valodā)
(2007/272/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 3. panta 3. punktu un 3.a panta 1. punktu,
tā kā:
(1)
Lēmumā 90/424/EEK ir noteiktas procedūras, kas reglamentē Kopienas finansiālo atbalstu īpašiem veterināriem pasākumiem, tostarp ārkārtas pasākumiem. Lēmums 90/424/EEK, kurā grozījumi izdarīti ar Lēmumu 2006/53/EK (2), paredz Kopienas finansiālu dalību, lai dalībvalstis varētu segt dažus izdevumus saistībā ar pasākumiem putnu gripas izskaušanai.
(2)
Apvienotajā Karalistē 2006. gadā konstatēja putnu gripas uzliesmojumus. Šī slimība nopietni apdraud Kopienas mājputnus. Atbilstīgi Lēmuma 90/424/EEK 3.a panta 2. punktam Apvienotā Karaliste veica pasākumus uzliesmojumu apkarošanai.
(3)
Kopienas finansiālo atbalstu izmaksā ar noteikumu, ka plānotie pasākumi ir faktiski veikti un kompetentās iestādes noteiktajā termiņā Komisijai sniedz visu nepieciešamo informāciju.
(4)
Komisijas 2005. gada 28. februāra Regulā (EK) Nr. 349/2005, ar ko paredz noteikumus Kopienas finansējuma piešķiršanai ārkārtas pasākumiem un noteiktu dzīvnieku slimību apkarošanai atbilstīgi Padomes Lēmumam 90/424/EEK (3), pēc Lēmuma 90/424/EEK grozījumiem ar Lēmumu 2006/53/EK vairs nav ietverta putnu gripa. Tādēļ šajā lēmumā skaidri jānosaka, ka finansiālā atbalsta piešķiršana ir atkarīga no atbilstības vairākiem Regulā (EK) Nr. 349/2005 noteiktiem noteikumiem.
(5)
Lēmuma 90/424/EEK 3.a panta 3. punktā noteikts, ka Kopienas finansiālais atbalsts ir 50 % no dalībvalsts attaisnotajām izmaksām.
(6)
Apvienotā Karaliste pilnīgi izpildījusi tehniskos un administratīvos pienākumus, ko nosaka Lēmuma 90/424/EEK 3. panta 3. punkts un 3.a panta 2. punkts. Apvienotā Karaliste 2006. gada 2. jūnijā nosūtīja Komisijai informāciju par izdevumiem sakarā ar šo uzliesmojumu un pēc tam turpināja sniegt visu vajadzīgo informāciju par kompensāciju izmaksām un darbības izdevumiem.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālais atbalsts
1. Kopienas finansiālo atbalstu par tiem dalībvalsts izdevumiem par pasākumiem putnu gripas apkarošanai 2006. gadā, kas minēti Lēmuma 90/424/EEK 3.a panta 2. punktā, Apvienotajai Karalistei var piešķirt.
Finansiālais atbalsts ir 50 % apmērā no izdevumiem, par kuriem ir tiesības saņemt Kopienas finansējumu.
2. Šā lēmuma vajadzībām Regulas (EK) Nr. 349/2005 2.-5. pants un 7. un 8. pants un 9. panta 2., 3. un 4. punkts un 10. pants piemērojami pēc analoģijas.
2. pants
Adresāts
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2007. gada 25. aprīlī

Labels: 19
5
20
0
6
18
15